Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 295/09/7712	Svidník, 26.6.2012
EEČ : 2-60-42-2012

U Z N E S E N I E

Trestná vec:	obvinený XXXXX 
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 12.06.2009 v čase okolo 15.10 hod. vo vodnej nádrži Domaša v revíri č. 1-3330 v katastri obce Bžany - Valkov, okr. Stropkov pred hotelom Šport lovil ryby na tri udice a lovil ryby aj na prívlač, hoci v tom čase bol takýto spôsob lovu ešte zakázaný.
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Uznesením Obvodného oddelenia PZ v Turanoch nad Ondavou čís. ORP-242/TU-SK-2009 zo dňa 12.06.2009 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin pytliactva podľa § 310 ods. 1 Tr. zák., ktorého sa mal menovaný dopustiť na skutkovom základe uvádzanom vo výrokovej časti uznesenia. Uznesením tunajšej prokuratúry čís. Pv 295/09-9 zo dňa 16.07.2009 bolo trestné stíhanie obvineného pre tento skutok podľa § 216 ods. 1 Tr. por. podmienečne zastavené a obvinenému bola určená skúšobná doba v trvaní dvanásť mesiacov, nakoľko sa však obvinený v skúšobnej dobe podmienečného zastavenia trestného stíhania neosvedčil, ďalším uznesením tunajšej prokuratúry čís. Pv 295/09-23 zo dňa 24.05.2012 bolo podľa § 217 ods. 1 Tr. por. rozhodnuté, že sa v jeho trestnom stíhaní bude pokračovať. Toto uznesenie nadobudlo právoplatnosť dňa 06.06.2012. 
	V priebehu ďalšieho konania bolo zistené, že obvinený bol rozsudkom Okresného súdu v Prešove sp.zn. 4T/93/2010 zo dňa 02.05.2012 v spojení s uznesením Krajského súdu v Prešove sp.zn. 1To 108/2011 zo dňa 02.05.2012 právoplatne uznaný vinným zo spáchania zločinu nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 172 ods. 1 písm. c/, d/ Tr. zák., za čo mu bol uložený trest odňatia slobody v trvaní troch rokov za súčasného uloženia probačného dohľadu nad jeho správaním v skúšobnej dobe s obmedzením spočívajúcim v zákaze požívania omamných návykových látok. 
	Podľa § 215 ods. 2 písm. a/ Tr. por. prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorým bol obvinenému pre iný čin už právoplatne uložený.
	Za spáchanie prečinu pytliactva podľa § 310 ods. 1 Tr. zák. môže byť páchateľovi uložený trest odňatia slobody až na dva roky. Maximálna výška trestnej sadzby je teda nižšia ako trest, ktorý už bol obvinenému právoplatne uložený. Naviac sa jedná o skutok menšej závažnosti, pred spáchaním ktorého obvinený viedol riadny život, ku spáchaniu skutku sa priznal a svoje konanie oľutoval. V jeho prípade teda boli splnené zákonné podmienky pre postup podľa § 215 ods. 2 písm. a/ Tr. por. a preto som rozhodol tak, ako je uvedené vo výroku uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor